**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΒΟΙΩΤΙΑΣ**

**ΔΗΜΟΣ ΑΛΙΑΡΤΟΥ – ΘΕΣΠΙΕΩΝ**  Αλίαρτος, 24-07-2024

 **ΔΕΛΤΙΟ ΤΥΠΟΥ**

**Ομόφωνα εγκρίθηκαν από το Δημοτικό Συμβούλιο δύο (2) ψηφίσματα:**

* **για τη δημόσια χρηματοδότηση των έργων ΜΕΑ/ΧΥΤΥ στη Στερεά Ελλάδα**
* **και τη διαφύλαξη της Κωπαϊδας, από την εγκατάσταση φωτοβολταϊκών πάρκων, σε γη υψηλής παραγωγικότητας.**

**Ο Δήμος Αλιάρτου - Θεσπιέων ανακοινώνει με ιδιαίτερη ικανοποίηση την ομόφωνη έγκριση δύο σημαντικών ψηφισμάτων από το Δημοτικό Συμβούλιο, τα οποία αφορούν:**

**1. Δημόσια Χρηματοδότηση των Έργων ΜΕΑ/ΧΥΤΥ στη Στερεά Ελλάδα.**

Το Δημοτικό Συμβούλιο υποστηρίζει ανεπιφύλακτα την ανάγκη για δημόσια χρηματοδότηση των Μονάδων Επεξεργασίας Απορριμμάτων (ΜΕΑ) και Χώρων Υγειονομικής Ταφής Υπολειμμάτων (ΧΥΤΥ) στη Στερεά Ελλάδα. Η επένδυση σε αυτές τις υποδομές είναι κρίσιμη για την αποτελεσματική και οικονομικότερη για τους πολίτες διαχείριση των απορριμμάτων, τη βελτίωση της ποιότητας ζωής τους και την προστασία του περιβάλλοντος. Η κατασκευή των απαιτούμενων ΜΕΑ στην Περιφέρειά μας με δημόσια συγχρηματοδότηση θα αξιοποιήσει Ευρωπαϊκούς πόρους και θα διαμορφώσει το κόστος διαχείρισης σε χαμηλά επίπεδα, προς όφελος των Δημοτών.

**2. Διαφύλαξη της Κωπαϊδας ως Γη Υψηλής Παραγωγικότητας.**

Το Δημοτικό Συμβούλιο εκφράζει την ανησυχία του για την αυξημένη εγκατάσταση φωτοβολταϊκών πάρκων σε γη υψηλής παραγωγικότητας στην περιοχή της Κωπαϊδας και ψηφίζει την απαγόρευση αλλαγής χρήσης γης. Προκειμένου να διασφαλιστεί η συνέχιση της γεωργικής δραστηριότητας, και η προστασία του πρωτογενούς τομέα, το Συμβούλιο τάσσεται κατά της εκμετάλλευσης αυτών των εκτάσεων για την εγκατάσταση φωτοβολταϊκών συστημάτων. Η Κωπαϊδα μετά την αποξήρανσή της, είναι από τις ευφόροτερες πεδιάδες της Ελλάδας και συμβάλει με τα προϊόντα που παράγει στην εθνική οικονομία.

**Ο Δήμαρχος Αλιάρτου Θεσπιέων δήλωσε:** **«Η προστασία του περιβάλλοντος και η στήριξη της τοπικής οικονομίας αποτελούν πρωταρχικές προτεραιότητες του Δήμου μας. Η ομόφωνη έγκριση αυτών των ψηφισμάτων αποδεικνύει τη δέσμευσή μας στην προώθηση βιώσιμων λύσεων για την περιοχή μας».**

**Ο Δήμος Αλιάρτου - Θεσπιέων καλεί τους αρμόδιους φορείς, Κυβέρνηση - Αποκεντρωμένη και Αιρετή Περιφέρεια, να λάβουν σοβαρά υπόψη τα αιτήματα του Δημοτικού Συμβουλίου και να προχωρήσουν σε άμεσες ενέργειες για την υλοποίηση των έργων ΜΕΑ/ΧΥΤΥ και την προστασία της αγροτικής γης στην Κωπαϊδα.**

|  |  |
| --- | --- |
|  |  |

 **Γραφείο Επικοινωνίας και Δημοσίων Σχέσεων**

 **Δήμου Αλιάρτου - Θεσπιέων**